CELEX: C2005/155/17
Language: el
Date: 2005-06-25 00:00:00
Title: Υπόθεση C-182/05: Προσφυγή της Επιτροπής των Ευρωπαϊκών Κοινοτήτων κατά της Ελληνικής Δημοκρατίας που ασκήθηκε στις 22 Απριλίου 2005

25.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/9
            
         Προσφυγή της Επιτροπής των Ευρωπαϊκών Κοινοτήτων κατά της Ελληνικής Δημοκρατίας που ασκήθηκε στις 22 Απριλίου 2005
   (Υπόθεση C-182/05)
   (2005/C 155/17)
   Γλώσσα διαδικασίας ελληνική
   Επιτροπή των Ευρωπαϊκών Κοινοτήτων, εκπροσωπουμένη από την κ. Μαρία Πατακιά Νομικό Σύμβουλο της Νομικής Υπηρεσίας της Επιτροπής και τον κ. Bernhard Schima Μέλος της Νομικής Υπηρεσίας της Επιτροπής, με τόπο επιδόσεων στο Λουξεμβούργο, άσκησε στις 22 Απριλίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ελληνικής Δημοκρατίας.
   Η προσφεύγουσα ζητεί από το Δικαστήριο να αναγνωρίσει ότι:
   
               —
            
            
               η Ελληνική Δημοκρατία, μη διασφαλίζοντας τη δημοσίευση από τη Δημόσια Επιχείρηση Ηλεκτρισμού χωριστών ετήσιων λογαριασμών για τις δραστηριότητες της έξόρυξης λιγνίτη και παραγωγής ηλεκτρικής ενέργειας, παρέβη τις υποχρεώσεις που υπέχει δυνάμει του άρθρου 14 της οδηγίας 96/92/ΕΚ (1) του Ευρωπαϊκού Κοινοβουλίου και του Συμβουλίου, της 19ης Δεκεμβρίου 1996, σχετικά με τους κοινούς κανόνες για την εσωτερική αγορά ηλεκτρικής ενέργειας.
            
         
               —
            
            
               να καταδικάσει την Ελληνική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα:
   
               1.
            
            
               Η Επιτροπή αφού έλαβε σχετική καταγγελία, και με βάση τις πληροφορίες από την Ελλάδα (διάφορες επιστολές από το Υπουργείο Ανάπτυξης και από τη Ρυθμιστική Αρχή Ενέργειας) σχετικά με την απαίτηση δημοσίευσης χωριστών λογαριασμών από την καθετοποιημένη εταιρεία «Δημόσια Επιχείρηση Ηλεκτρισμού» (ΔΕΗ), σύμφωνα με το άρθρο 14 της οδηγίας 96/92/ΕΚ του Ευρωπαϊκού Κοινοβουλίου και του Συμβουλίου, της 19ης Δεκεμβρίου 1996, σχετικά με τους κοινούς κανόνες για την εσωτερική αγορά ηλεκτρικής ενέργειας (ΕΕ 1997 L 27, σ. 20), η Επιτροπή θεώρησε ότι η Ελλάδα είχε παραβεί τις διατάξεις του εν λόγω άρθρου.
            
         
               2.
            
            
               Η Επιτροπή θεωρεί ότι η δημοσίευση ενός κοινού λογαριασμού για τις δραστηριότητες ηλεκτροπαραγωγής και εξόρυξης λιγνίτη της ΔΕΗ και ο μη διαχωρισμός των δύο αυτών δραστηριοτήτων, συνιστά παράβαση των υποχρεώσεων εκ του άρθρου 14, παράγρ. 3 της Οδηγίας 96/92/ΕΚ.
            
         
               3.
            
            
               Κατά την άποψη της Επιτροπής, παρά την ύπαρξη του εσωτερικού λογιστικού συστήματος της ΔΕΗ, όπου, όπως απαιτείται, η δραστηριότητα εξόρυξης λιγνίτη είναι διαχωρισμένη από τη δραστηριότητα ηλεκτροπαραγωγής, ο εν λόγω διαχωρισμός χρειάζεται επίσης να αντικατοπτρίζεται στους δημοσιευμένους λογαριασμούς της ΔΕΗ. Η Επιτροπή σημειώνει ότι με τις ενέργειες των ελληνικών αρχών μέχρι τώρα δεν έχει επιτευχθεί το ζητούμενο αποτέλεσμα. Η υποβολή πληροφοριών στη Ρυθμιστική Αρχή όσον αφορά τους χωριστούς λογαριασμούς δεν επαρκεί για τη συμμόρφωση με την απαίτηση δημοσίευσης.
            
         
      (1)  ΕE L 27 της 30.01.1997, σ. 20